Läks vist veidi käest ära
#000000
Ehh. Nagu eilsetest väljaminekutest poleks piisanud :D
#000001
Pidasin lastega täna hommikul aru – kas on ikka mõtet osta noid kohvreid Legode jaoks, teised vanemad väidavad, et lapsed ei viitsi nagunii sorteerida. Lapsed kinnitasid, et nad ikka tahavad ja lubasid ise sorteerida ka. Eks ole näha, kuidas nad seda lubadust pidada suudavad, aga kohvrid igal juhul ostetud said. Kaks sellist, nagu eelmise postituse pildil.
#000002
Siis käitusime enestele absoluutselt tavapäratult ja läksime Maximasse, kus täna olid kõik tööstuskaubad -40%. Ega me poleks sellest teadnudki, aga Abikaasa nägi eile Maximas Annikat, kes oli tulnud oma poisile tolle sünnipäevakingiks saadud raha eest Legosid ostma ning jättis ostmata, sest päev hiljem oli soodusmüük. Nii me siis läksime ka.
#000003
Kujutage ette, läksime poodi ja ütlesime lastele, et valige mõlemad endale üks Lego. Sellist asja ei juhtu MITTE KUNAGI :D Muidu ikka ainult sünnipäeva- ja jõulukingid. Peale raamatute ja mõne üksiku mullitaja või kaardimängu pole me suht kunagi lastele midagi niisama ostnud. Ma ei teagi, on see nüüd kurb või mitte. Mu meelest lihtsalt praktiline – mänguasju niigi küllalt ja raha kulub mujalegi.
#000004
Aga jah... Täna nad said valida. Plika avastas uue Frozeni Lego ja polnud vaja midagi mõelda. Poisi suunasin õige hinnaklassi juurde ja ta valis endale veel ühe politsei Lego – veidi suurema kui selle, mis päkapikk sussi sisse tõi. Päkapikk kaalus tõsiselt seda ka ;)
#000005
Kuna olime lubanud Abikaasa vanaemale külla minna, siis otsustasime, et käime vahepeal seal ära ja läheme hiljem uuesti poodi, soovitavalt ilma lasteta, et saaks rahulikult ringi vaadata ja mõelda, kas on veel miskit vaja.
#000006
Vanaema juures oli lill. Lapsed panid oma Legosid kokku, õnnis rahu ja vaikus. Meie mängisime ühist lemmikut täringumängu – vanaema nimetab seda Jospeliks, aga reeglid on vist suht samad mis Yatzyl. Jõudsime suisa kaks mängu mängida ja siis veel süüa, Plika jõudis oma Lego kokku panna, Poisil jäi pooleli.
#000007
Hiljem viisime lapsed ema juurde, et kahekesi poodi minna. Teel poodi avastas Abikaasa, et ega ta tegelikult ei viitsigi tulla, nii et viis minu ära ja läks ise koju :D Eks ta tark oligi, mul läheb noil puhkudel alati parajalt aega ja tal oleks kannatus katkenud. Kuna ta pidi mulle nagunii hiljem järele tulema, leppisime kokku, et kui talle miskit leian, saab siis proovida.
#000008
Mina läksin kergelt hulluks. Endale ei ostnud kusjuures midagi peale kinnaste, need jäid silma viimasel minutil ja olid täielik emotsiooniost, aga täiesti perfektsed. Maksid allahindlusega €3.99 – materjaliks 70% vill, 20% angoora, 10% nailon. Imeilusad, täpselt parajad ja sobivad ideaalselt mu mitu aastat tagasi Montonist ostetud mütsiga. Viimane paar tundus ka olevat, nii et täielik vedamine.
#000009
Lastele ostsin hunniku joonistamise ja meisterdamise materjali. €19 eest viis joonistusplokki, pliiatsid, vildikad, mille teises otsas olid templid, rasvakriidid, guašid, ühed tavalised käärid, kolmese komplekti kujundikääre (siksak jms) ja ühe PVA liimi. Eks meil oli kodus varemgi kõike taolist, aga joonistuspaber peamiselt õhuke, pliiatsid-vildikad-kriidid mitte enam esimeses värskuses, kääre kahe peale üks paar, mille pärast aeg-ajalt kakeldakse ja pulgaliimid, aga mõnikord on pisikesi asju parem kleepida just sellise tuubiliimiga. Ja need ägedad kujundikäärid, selliseid meil varem polnud üldse :) Joonistusplokkidest oli üks A3, 2 A4 (kõik paksemad paberid, mis sobivad ka guaššidele) ja kaks tükki õhukese paberiga, mille ostsin puhtalt sellepärast, et kaanel oli ühel Frozen, teisel ämblikmees, sees lisaks tühjadele lehtedele veel kleepekad, paar pilti värvimiseks ja joonlaud.
#000010
Lapsed olid muidugi sillas. Ma ise ka. Nii väikese raha eest palju head kraami :)
#000011
Tuli meelde, et Abikaasa on terve igaviku soovinud uut ja suuremat ahjuvormi. Ta üsna tihti kirub, et meie praegune vorm on nii väike, sinna ei mahtuvat midagi ära. Noh, vana vorm oli 2,5l, uus täpselt poole suurem. Maksis alega kõigest €12 ja mahub TÄPSELT meie Pioneer pliidi imepisikesse ahju. Ma olin enne üsna veendunud, et me lükkame selle vormi ostu nii kaua edasi, kuni remont tehtud, siis tuleb uus pliit loodetavasti suurema ahjuga ja on kergem midagi mahukamat leida. Aga tänane leid oli ideaalne:
#000013
Raamatutele allahindlus ei laienenud, selgus kassas. Kahju, jätsin ostmata. Samuti ei olnud soodusega elektrihambaharjad, mis mind sügavalt hämmastas, sest no kust otsast see siis tööstuskaup pole, ülejäänud tehnika oli küll ales... Aga ostsime ära ikkagi, sest plaan oli juba ammu. Võtsime Oral B omad, kaks lastekat :D Sest need maksid €18 tk, täiskasvanute omad olid €28 ja no mina mingit vahet ei näinud – värvilisem ja veidi lühema käepidemega, aga muu ju kõik sama, pea on igaühel oma... Kahtlemata oleks ühest ka piisanud, aga ennetamaks kaklemist, võtsime kaks. Saavad koos pesta ja saame meie Abikaasaga ka koos pesta. Ja laste hari annab 2 minuti pärast märku, et aeg täis, täiskasvanute omal seda küll polnud, vähemalt mitte meie eelmisel, mis katki kukkus. Kahju küll, et pidime täishinna maksma, loodan, et kuskilt poleks odavamalt saanud – aga Maximas on üldiselt üsna head hinnad, nii et vast väga vastu pükse ei saanud.
#000015
Laste uued Legod ja kohvrid pildistasin ka üles. Jõudsime küll nii hilja koju, et juppide kohvrisse paigutamiseni täna ei jõudnudki :D
#000016
Selline kulukas päev siis. Aga äärmiselt rahuldustpakkuv. Nüüd on küll krediitkaart jälle peaaegu tühi, aga tühja kah, kõike oli vaja :) Nojah, lastele mõeldud kraami rangelt võttes küll polnud NII VÄGA vaja, aga üks kord ju võib osta neile ka lihtsalt sellepärast, et tahtsime :)
#000017
4 Responses to “Läks vist veidi käest ära”
#000018
Meil on vastupidi – jõulude ja sünnipäeva ajal tihtipeale ise kinke ei tee Moosesele, aga muidu ostame küll. Ta ise eelistab ka nii, kuna tähtpäevadel saab nagunii kinke teistelt ka. :) Ja no eelmise aasta sünnipäevapidu läks ka ta jaoks kingituse alla... Aga jah igatahes ma ostaks kõik legod kui vähegi raha selleks oleks – ainsad mänguasjad, millega ma viitsin koos temaga mängida. :D Tahaks Frozeni omasid.. endale. Hmm.. Ja ma vist peaks ka need kastid ostma, kuna juppe on suurtest kastidest nii tüütu otsida jap. Ma olen juba arvestanud ka, et pean ise sorteerima, aga kuna mu jaoks see on nii huvitav + Mooses oleks kõrval ikkagi, siis oleks kaks ühes tegevus – veedad aega lapsega ja saab lõbutseda. :D Igasugu sorteerimisasjad on nii mõnusad mu arust.
Ja ma kunagi ei satu Pärnu siis, kui teil soodukad on. Just ostsin enamvähem samad kunstitarbed, mis sa, ja kokku läks liiga palju raha :( Tartu Maximates on alati kõik see otsas, mida ma tahan.
#000020
Just, mu jaoks on ka Legod põhilised, millega ma viitsin ise mängida, kvaliteetaeg lapsega :) No raamatuid loen ka ja lauamängud on ka vahel toredad, aga need on pigem titekad + võimalik hädakisa laste kaotuse puhul, seega Legod on neist kõigist kõige nauditavamad. Ja sorteerida mulle NII meeldib :D Pluss ma tegelikult näen, kuidas nad vahel otsivad mingeid juppe ja ei leia ja on hädas, seega usun, et mingil määral nad viitsiks veidi süsteemi pidada.
Aga see ale ei olnud ainult Pärnus, see oli Tartu Maximates ka... Samas mu meelest seda kliendilehes ei reklaaminud üldse (mida ma küll vaatasin netist ja diagonaalis, 100% kindel pole), seega kui Abikaasa poleks laupäeval Annikalt kuulnud, polekski teadnud. Meil läks lihtsalt õnneks.
#000021
Just, mu jaoks on ka Legod põhilised, millega ma viitsin ise mängida, kvaliteetaeg lapsega :) No raamatuid loen ka ja lauamängud on ka vahel toredad, aga need on pigem titekad + võimalik hädakisa laste kaotuse puhul, seega Legod on neist kõigist kõige nauditavamad. Ja sorteerida mulle NII meeldib :D Pluss ma tegelikult näen, kuidas nad vahel otsivad mingeid juppe ja ei leia ja on hädas, seega usun, et mingil määral nad viitsiks veidi süsteemi pidada.
#000022
Huvitav, kas see on nii palju aeglasem, et oleks pidanud meile ikka täiskasvanute oma ostma? Ühe erinevuse avastasime veel – täiskasvanute omal on laadija, laste omal patareid. Aga samas ma ei näe olulist vahet, kas laadida otse seinast või siis AA akusid, mille laadija on mul nagunii kodus olemas...
Ja see kahe minuti märguanne väga meeldib :D Kasutusmugavuse osas ühesõnaga ei näe mingit põhjust osta endale suurem, aga äkki see pöörlemise kiirus tõesti on argument...
#000025
Huvitav, kas see on nii palju aeglasem, et oleks pidanud meile ikka täiskasvanute oma ostma? Ühe erinevuse avastasime veel – täiskasvanute omal on laadija, laste omal patareid. Aga samas ma ei näe olulist vahet, kas laadida otse seinast või siis AA akusid, mille laadija on mul nagunii kodus olemas...
#000026
Ja see kahe minuti märguanne väga meeldib :D Kasutusmugavuse osas ühesõnaga ei näe mingit põhjust osta endale suurem, aga äkki see pöörlemise kiirus tõesti on argument...
#000027
Leave a Reply Cancel reply
#000028
Notify me of follow-up comments by email.
#000029
Notify me of new posts by email.
#000030
VIIMASED KOMMENTAARIDMarr on Kokkusattumusi pole olemasTikker on Kokkusattumusi pole olemasmurulane on Kokkusattumusi pole olemasRinks on Kokkusattumusi pole olemasTikker on Kokkusattumusi pole olemas
#000037